CELEX: 32022D0589
Language: sk
Date: 2022-04-06 00:00:00
Title: Rozhodnutie Komisie (EÚ) 2022/589 zo 6. apríla 2022, ktorým sa stanovuje zloženie koordinačnej skupiny Komisie pre energetickú chudobu a zraniteľných spotrebiteľov a prevádzkové ustanovenia týkajúce sa jej zriadenia

11.4.2022   
               
               
                  SK
               
               
                  Úradný vestník Európskej únie
               
               
                  L 112/67
               
            
         ROZHODNUTIE KOMISIE (EÚ) 2022/589
         zo 6. apríla 2022,
         ktorým sa stanovuje zloženie koordinačnej skupiny Komisie pre energetickú chudobu a zraniteľných spotrebiteľov a prevádzkové ustanovenia týkajúce sa jej zriadenia
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej články 168 a 194,
         keďže:
         
                     (1)
                  
                  
                     Spravodlivá a primeraná transformácia na klimaticky neutrálnu Úniu do roku 2050 je hlavným bodom Európskej zelenej dohody a cieľov EÚ v oblasti energetiky a klímy do roku 2030. Legislatívne balíky na realizáciu Európskej zelenej dohody predstavené v júli a decembri 2021 sú výrazne zamerané na riešenie energetickej chudoby a ochranu zraniteľných. Vlnou obnovy (1), ktorá je významnou iniciatívou na podporu štrukturálnej obnovy súkromných a verejných budov, sa navyše kladie veľký dôraz aj na riešenie energetickej chudoby. V tejto súvislosti Komisia spustila iniciatívu za cenovo dostupné bývanie na obnovu 100 vlajkových mestských štvrtí so sociálnym a cenovo dostupným bývaním a v roku 2020 prijala odporúčanie týkajúce sa energetickej chudoby (2) s cieľom pomôcť odstrániť energetickú chudobu „zameraním sa na jej hlavné príčiny“ a podporiť stratégie energeticky účinnej obnovy, ktoré zvýšia kvalitu života občanov EÚ.
                  
               
                     (2)
                  
                  
                     Okrem toho energetická chudoba je pojem konsolidovaný v legislatívnom balíku opatrení v oblasti čistej energie pre všetkých Európanov, ktorý stavia spotrebiteľov do centra spravodlivej energetickej transformácie a v ktorom sa stanovuje niekoľko cielených opatrení na riešenie osobitných zraniteľností prostredníctvom právnych predpisov v oblasti energetiky.
                  
               
                     (3)
                  
                  
                     Prístup k energetickým službám má zásadný význam pre sociálne začlenenie. Európsky pilier sociálnych práv, ktorý spoločne vyhlásili Európsky parlament, Rada a Komisia 17. novembra 2017, zaraďuje energetiku medzi základné služby (3), ku ktorým má mať každý prístup. Ľuďom v núdzi treba poskytnúť podporu na prístup k týmto službám (4). V akčnom pláne na realizáciu Európskeho piliera sociálnych práv (5) sa stanovujú konkrétne opatrenia na realizáciu 20 zásad piliera vrátane konkrétnych iniciatív na rok 2022, ktoré prispejú aj k boju proti energetickej chudobe.
                  
               
                     (4)
                  
                  
                     Komisia si prostredníctvom svojho odporúčania týkajúceho sa energetickej chudoby a sprievodného pracovného dokumentu útvarov Komisie splnila aj svoju povinnosť poskytnúť orientačné usmernenia týkajúce sa vhodných ukazovateľov na meranie energetickej chudoby a vymedzenia „značný počet energeticky chudobných domácností“, ako sa vyžaduje podľa nariadenia Európskeho parlamentu a Rady (EÚ) 2018/1999 (6) („nariadenie o riadení energetickej únie“) a prepracovaného znenia smernice o elektrickej energii. Odporúčaním sa zdôrazňuje aj význam politík, ktoré súvisia s národnými energetickými a klimatickými plánmi (ďalej len „NEKP“) a s dlhodobými stratégiami obnovy na riešenie týchto problémov. Skupina bude vychádzať z činnosti občianskeho energetického fóra a Strediska EÚ pre monitorovanie energetickej chudoby.
                  
               
                     (5)
                  
                  
                     Na štandardných vymedzeniach energetickej chudoby a zraniteľných spotrebiteľov sa stále pracuje. Členské štáty preto určujú vlastné kritériá podľa vnútroštátnych a miestnych súvislostí. Úsilie členských štátov o zníženie chudoby vo všeobecnosti sa uznáva ako rovnako cenné. Pri vykonávaní a aktualizácii NEKP v súlade s nariadením o riadení energetickej únie a s opatreniami v oblasti klímy sa musí zohľadňovať usmernenie Komisie o energetickej chudobe (7).
                  
               
                     (6)
                  
                  
                     Podľa článku 28 smernice Európskeho parlamentu a Rady (EÚ) 2019/ (8) a článku 3 ods. 3 smernice Európskeho parlamentu a Rady 2009/73/ES (9) musia členské štáty vymedziť pojem zraniteľných odberateľov, ktorý sa môže vzťahovať na energetickú chudobu a okrem iného sa ním môže stanoviť zákaz odpojenia takýchto odberateľov od elektriny v kritických časoch. Pojem zraniteľných odberateľov môže vychádzať z úrovne príjmu, podielu výdavkov na energie z disponibilného príjmu, energetickej hospodárnosti domovov, kritickej závislosti od elektrických zariadení zo zdravotných dôvodov, veku alebo iných kritérií. Členské štáty musia prijať náležité opatrenia na ochranu odberateľov a zabezpečiť najmä, aby existovali dostatočné záruky na ochranu zraniteľných odberateľov.
                  
               
                     (7)
                  
                  
                     Podľa článku 29 prepracovaného znenia smernice o elektrickej energii (EÚ) 2019/944 členské štáty musia takisto posúdiť počet domácností v energetickej chudobe a uvádza sa v ňom, že členské štáty musia stanoviť a uverejniť kritériá, o ktoré sa toto posúdenie opiera. Ak je počet takýchto domácností značný, členské štáty musia do svojich NEKP zahrnúť orientačný cieľ znižovania energetickej chudoby, stanoviť časový rámec a načrtnúť príslušné politiky a opatrenia. Následne sa od nich vyžaduje, aby v súlade s nariadením o riadení energetickej únie a s opatreniami v oblasti klímy predkladali Komisii správy o akomkoľvek pokroku, ktorý dosiahli pri plnení cieľa znížiť počet domácností v energetickej chudobe. Podobne podľa článku 3 ods. 4 smernice 2009/73/ES členské štáty musia prijať vhodné opatrenia na riešenie energetickej chudoby.
                  
               
                     (8)
                  
                  
                     Všetky iniciatívy v rámci balíka „Fit for 55“ na realizáciu cieľov EÚ v oblasti klímy a energetiky do roku 2030 boli dôsledne navrhnuté na rozvíjanie synergií, na zmiernenie potenciálne negatívnych distribučných účinkov najmä na najzraniteľnejších a energeticky chudobných odberateľov, a to aj medzi členskými štátmi (návrh prepracovaného znenia smernice o energetickej efektívnosti, návrh Sociálno-klimatického fondu, návrh prepracovaného znenia smernice o zdaňovaní energie, návrh prepracovaného znenia smernice o energetickej hospodárnosti budov, balík pre vodík a dekarbonizáciu plynu, návrh odporúčania Rady týkajúceho sa zabezpečenia spravodlivej transformácie na klimaticky neutrálne hospodárstvo). S cieľom poskytnúť čo najväčšiu podporu členským štátom Komisia prijala odporúčanie (10) s usmerneniami a príkladmi na vykonávanie zásady prvoradosti energetickej efektívnosti pri rozhodovaní v odvetví energetiky a mimo neho.
                  
               
                     (9)
                  
                  
                     Výmena najlepších postupov a väčšia koordinácia politických opatrení na podporu zraniteľných, finančne slabých domácností alebo domácností postihnutých energetickou chudobou medzi členskými štátmi, inými zainteresovanými stranami a Komisiou sú zásadné na zvýšenie úsilia a záväzkov týkajúcich sa realizácie spravodlivej Európskej zelenej dohody. Preto by sa mala zriadiť koordinačná skupina pre energetickú chudobu a zraniteľných spotrebiteľov.
                  
               
                     (10)
                  
                  
                     Hlavným poslaním koordinačnej skupiny pre energetickú chudobu a zraniteľných spotrebiteľov by malo byť poskytovanie potrebných politických odborných poznatkov Komisii a členským štátom, pokiaľ ide o iniciatívy zamerané na určenie, podporu a ochranu najzraniteľnejších spotrebiteľov, a zároveň zachovať a posilniť riadne fungovanie vnútorného trhu s energiou. Skupina by mala spolupracovať s príslušnými prípravnými orgánmi Rady, ako je Výbor pre sociálnu ochranu, najmä pokiaľ ide o vplyv politík na zraniteľné a nízkopríjmové domácnosti a o úlohu sociálnych politík pri riešení energetickej chudoby.
                  
               
                     (11)
                  
                  
                     Skupinu by mali tvoriť príslušné orgány členských štátov. Mali by sa stanoviť pravidlá pre zverejňovanie informácií členmi skupiny,
                  
               ROZHODLA TAKTO:
         
            Článok 1
            Predmet úpravy
            Zriaďuje sa koordinačná skupina pre energetickú chudobu a zraniteľných spotrebiteľov (ďalej len „skupina“).
         
         
            Článok 2
            Úlohy skupiny
            
               1.   Skupina má tieto úlohy:
               
                           a)
                        
                        
                           slúžiť ako hlavná platforma na výmenu informácií a koordináciu medzi Komisiou a členskými štátmi v súvislosti s otázkami týkajúcimi sa návrhu a vykonávania právnych predpisov, programov a politík Únie zaoberajúcich sa finančne slabými domácnosťami alebo domácnosťami postihnutými energetickou chudobou a zraniteľnými spotrebiteľmi, a to aj v kontexte cenovej dostupnosti energie, cielených opatrení v oblasti obnovy a energetickej efektívnosti a schém financovania na vnútroštátnej úrovni;
                        
                     
                           b)
                        
                        
                           poskytnúť fórum na výmenu skúseností, najlepších postupov a odborných poznatkov v oblasti riešenia problémov zraniteľných spotrebiteľov a finančne slabých domácností alebo domácností postihnutých energetickou chudobou, a to aj na regionálnej a miestnej úrovni;
                        
                     
                           c)
                        
                        
                           pomáhať Komisii a členským štátom pri navrhovaní politických iniciatív, najmä v súvislosti s ich národnými energetickými a klimatickými plánmi, integrovanými národnými energetickými a klimatickými správami o pokroku a súvisiacimi stratégiami.
                        
                     
            
               2.   Skupina predovšetkým:
               
                           a)
                        
                        
                           vykonáva výmenu informácií o rozhodnutiach týkajúcich sa opatrení na podporu a posilnenie postavenia zraniteľných spotrebiteľov a finančne slabých domácností alebo domácností postihnutých energetickou chudobou a na riešenie cenovej dostupnosti energie v ich vnútroštátnom kontexte a v širšom rámci prechodu na čistú energiu na všetkých úrovniach verejnej správy (vnútroštátnej, regionálnej a miestnej);
                        
                     
                           b)
                        
                        
                           vedie diskusie o osobitných otázkach týkajúcich sa zraniteľných spotrebiteľov a finančne slabých domácností alebo domácností postihnutých energetickou chudobou s cieľom dospieť k určeniu vhodných opatrení a koordinovaných riešení v súlade s právom Únie;
                        
                     
                           c)
                        
                        
                           skúma pravidelné výhľady a správy vypracované Poradenským centrom pre oblasť energetickej chudoby a Komisiou, ktoré sa týkajú najmä riešenia, merania a monitorovania pokroku týkajúceho sa hlavných príčin a riešení vrátane príslušnej sociálno-ekonomickej analýzy;
                        
                     
                           d)
                        
                        
                           v úzkej spolupráci s Výborom pre sociálnu ochranu (a jeho podskupinou pre ukazovatele) a Eurostatom zvyšuje kvalitu a rozsah dostupných údajov a štatistických ukazovateľov vrátane zberu harmonizovaných údajov Únie, pričom venuje náležitú pozornosť národným osobitostiam, s cieľom zabezpečiť, aby prístupy k podpore a posilneniu postavenia energeticky chudobných a zraniteľných spotrebiteľov vychádzali z informovaných a aktuálnych poznatkov o aktuálnych kľúčových otázkach a príslušných rozmeroch, ako aj z ich priestorových a časových odchýlok;
                        
                     
                           e)
                        
                        
                           podporuje výmenu informácií, preventívne a koordinované opatrenia v prípade núdzovej situácie v Únii.
                        
                     
         
         
            Článok 3
            Konzultácie
            Komisia môže so skupinou konzultovať akékoľvek záležitosti týkajúce sa energetickej chudoby a zraniteľných spotrebiteľov.
         
         
            Článok 4
            Členstvo
            
               1.   Skupinu tvoria orgány všetkých členských štátov.
            
            
               2.   Orgány členských štátov, najmä ministerstvá zodpovedné za energetiku, vymenujú svojich zástupcov a ich zodpovednosťou je zaručiť, aby ich zástupcovia mali vysokú úroveň odborných znalostí súvisiacich s prácou, ktorú majú vykonávať, a v závislosti od interných opatrení daného členského štátu.
            
            
               3.   Každý členský štát vymenuje najviac dvoch stálych zástupcov a dvoch náhradníkov, ktorí sa budú zúčastňovať na činnostiach skupiny na primeranej úrovni rozhodovania.
            
            
               4.   Náhradníci sa vymenúvajú podľa rovnakých podmienok ako členovia, ako sa uvádza v odseku 2; náhradníci automaticky nahrádzajú členov v prípade ich neprítomnosti alebo indispozície.
            
            
               5.   Komisia môže odmietnuť vymenovať zástupcu, ak jeho vymenovanie považuje za nevhodné z hľadiska požiadaviek uvedených v odseku 2. V takom prípade bude príslušný členský štát vyzvaný, aby určil iného zástupcu. Každý člen skupiny zabezpečí, aby bolo jeho členstvo aktuálne.
            
            
               6.   Osobné údaje členov sa zhromažďujú, spracúvajú a uverejňujú v súlade s nariadením Európskeho parlamentu a Rady (EÚ) 2016/679 (11) alebo (EÚ) 2018/1725 (12).
            
            
               7.   Členovia ostávajú vo funkcii až do ich nahradenia alebo do konca ich funkčného obdobia. Toto funkčné obdobie sa môže predĺžiť.
            
         
         
            Článok 5
            Prevádzka
            
               1.   Skupine predsedá zástupca Generálneho riaditeľstva pre energetiku (ďalej len „GR pre energetiku“).
            
            
               2.   Predseda zvoláva zasadnutia skupiny v pravidelných intervaloch a vymieňa si so skupinou informácie, ktoré získal od jej členov, pričom zachováva dôvernosť citlivých obchodných informácií.
            
            
               3.   Zasadnutia skupiny sa konajú online alebo v priestoroch Komisie.
            
            
               4.   GR pre energetiku zabezpečuje sekretárske služby. Na zasadnutiach skupiny sa môžu zúčastňovať aj úradníci Komisie z príslušných odborov.
            
            
               5.   GR pre energetiku členom skupiny sprístupní všetky relevantné pracovné dokumenty prostredníctvom pracovného priestoru pre spoluprácu. Komisia okrem toho uverejní všetky relevantné dokumenty buď ich uvedením v registri, alebo prostredníctvom odkazu z registra na osobitné webové sídlo. GR pre energetiku uverejní program zasadnutia a iné relevantné súvisiace dokumenty v dostatočnom predstihu pred zasadnutím. Výnimky zo systematického uverejňovania sú možné v prípadoch, keď by uverejnenie dokumentu mohlo narušiť ochranu verejného alebo súkromného záujmu, ako sa vymedzuje v článku 4 nariadenia (ES) č. 1049/2001.
            
            
               6.   Zápisnice vypracúva sekretariát a zodpovedá za ne predseda a k dispozícii sú krátko po zasadnutí.
            
            
               7.   Pokiaľ je to možné, skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti alebo sa zdržali hlasovania, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
            
         
         
            Článok 6
            Podskupiny
            GR pre energetiku môže zriadiť podskupiny na účely preskúmania špecifických otázok na základe mandátu, ktorý stanoví skupina. Podskupiny vykonávajú činnosť v súlade s horizontálnymi pravidlami vytvárania a fungovania expertných skupín Komisie (13) a zodpovedajú sa skupine. Podskupiny zaniknú hneď, ako splnia svoj mandát.
         
         
            Článok 7
            Externí odborníci
            GR pre energetiku môže podľa potreby prizývať expertov mimo skupiny, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
         
         
            Článok 8
            Pozorovatelia
            
               1.   Jednotlivcom, organizáciám, verejným subjektom registrovaným v registri transparentnosti, ako sú spotrebiteľské organizácie, organizácie sociálnych partnerov a zástupcovia občianskej spoločnosti, možno udeliť štatút pozorovateľa prostredníctvom priameho pozvania.
            
            
               2.   Predseda môže pozorovateľom a ich zástupcom povoliť, aby sa zúčastnili na rokovaniach skupiny a poskytovali odborné znalosti. Nemajú však hlasovacie práva.
            
         
         
            Článok 9
            Rokovací poriadok
            Na návrh Komisie a po dohode s ňou prijme skupina svoj rokovací poriadok jednoduchou väčšinou hlasov svojich členov v súlade s horizontálnymi pravidlami (14).
         
         
            Článok 10
            Služobné tajomstvo a zaobchádzanie s utajovanými skutočnosťami
            Členovia skupiny a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (15) a (EÚ, Euratom) 2015/444 (16). Ak tieto povinnosti nedodržia, Komisia môže prijať všetky primerané opatrenia.
         
         
            Článok 11
            Výdavky na zasadnutia
            
               1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
            
            
               2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny a podskupín, uhrádza Komisia.
               Úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
            
         
         
            V Bruseli 6. apríla 2022
            
               
                  Za Komisiu
               
               Kadri SIMSON
               
                  členka Komisie
               
            
         
         
            (1)  COM(2020) 662 final.
         
            (2)  Odporúčanie Komisie (EÚ) 2020/1563 zo 14. októbra 2020 týkajúce sa energetickej chudoby.
         
            (3)  Potreba členských štátov riešiť energetickú chudobu sa zdôrazňuje aj v usmernení č. 8 „Presadzovanie rovnakých príležitostí pre všetkých, podpora sociálneho začlenenia a boj proti chudobe“ integrovaných usmernení pre politiky zamestnanosti, ktoré tvoria informačný základ pre koordináciu politík členských štátov v oblasti zamestnanosti a sociálnych vecí v rámci európskeho semestra.
         
            (4)  Európsky pilier sociálnych práv, Zásada 20 „Prístup k základným službám“: Európsky pilier sociálnych práv v 20 zásadách | Európska komisia (europa.eu).
         
            (5)  COM(2021) 102 final.
         
            (6)  Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v. EÚ L 328, 21.12.2018, s. 1).
         
            (7)  SWD(2020) 960 final.
         
            (8)  Smernica Európskeho parlamentu a Rady (EÚ) 2019/944 z 5. júna 2019 o spoločných pravidlách pre vnútorný trh s elektrinou a o zmene smernice 2012/27/EÚ (Ú. v. EÚ L 158, 14.6.2019, s. 125).
         
            (9)  Smernica Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94).
         
            (10)  Odporúčanie Komisie (EÚ) 2021/1749.
         
            (11)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
         
            (12)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (13)  C(2016) 3301 final.
         
            (14)  Pozri článok 17 rozhodnutia Komisie C(2016) 3301.
         
            (15)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (16)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).